Programideen går ut på at et «detektivpanel», bestående av kjendiser, sammen med publikum skal gjette hvilke kjendiser som har ikledd seg spektakulære kostymer og masker og framfører et musikalsk nummer av høy kvalitet. Deltagerne har fordreid stemme i alle sammenhenger, bortsett fra når de synger live. Etter at alle opptredener er blitt gjennomført, skal publikum stemme på sine favoritter, og den som får færrest stemmer er ute av konkurransen og må «ta av seg masken og få sin identitet avslørt».